**Prințesa de Iasomie**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Florile de păpădii

Își făcură pălării

Din mătăsuri albe, șic,

Și din fir de borangic.

Una-i dulce ca o rază

Și adesea se visează

Zână, preafrumoasă fată,

Răsărită-n val de apă.

Dar cum galbenă-i chilia,

Se trezește păpădia

Cu un fluture albastru

Și tăcut ca un sihastru.

Și acesta o mângâie

Cu mânuțe și călcâie.

Păpădia iar tresare

Când se vede miez de soare.

Îi e dat acum să fie

Prințesa De Iasomie

Sub o tufa naltă, albă

Unde soarele-o desmiardă.

Mai târziu, la asfințit,

O furnică a-ndrăznit

Și-și făcu culcușul moale

În inima de petale.

Nu vă spun ce a visat,

Dar furnica e-mpărat

Cu coroană aurie

Și pietre de iasomie.

Păpădie, iasomie,

Vreți să-mi spuneți ceva mie?

Care-i zână, care-i stea,

Ca să scriu povestea așa.